b'\n_START_ARTICLE_\nAsil Nadir\n_START_PARAGRAPH_\nAsil Nadir (s. 1941) on kyproksenturkkilainen liikemies ja talousrikollinen, joka tuli tunnetuksi 1980-luvulla brittil\xc3\xa4isen kohuyhti\xc3\xb6n Polly Peck plc:n johtajana. Vuonna 2012 h\xc3\xa4net tuomittiin kymmenen vuoden vankeusrangaistukseen yli 28 miljoonan punnan kavaltamisesta Polly Peckist\xc3\xa4 ja sen sisaryhti\xc3\xb6ist\xc3\xa4._NEWLINE_Asil Nadir syntyi Kyproksen Famagustassa, josta h\xc3\xa4nen perheens\xc3\xa4 muutti p\xc3\xa4\xc3\xa4kaupunkiin Nikosiaan. Nadirin is\xc3\xa4 perusti sinne muun muassa sanomalehtien jakeluyhti\xc3\xb6n. 1950-luvun keskivaiheilla perhe pakeni Kyproksen levottomuuksia ja vainoja Lontooseen. Brittikoulujen j\xc3\xa4lkeen Asil Nadir opiskeli my\xc3\xb6s Istanbulin yliopistossa suorittamatta tutkintoa. 1960-luvun alussa poika palasi Lontooseen is\xc3\xa4ns\xc3\xa4 tekstiiliyrityksen palvelukseen. Turkin miehitetty\xc3\xa4 Kyproksen perhe kutsuttiin saarelle pelastamaan alueen hedelm\xc3\xa4- ja hotelliliiketoimintaa. Perhe perusti Kyprokselle my\xc3\xb6s tekstiilitehtaan._NEWLINE_1980-luvun alussa perheyrityksen johtoon astunut Asil Nadir palasi Lontooseen ja osti sielt\xc3\xa4 pienen ja huonosti kannattaneen Polly Peck -nimisen tekstiiliyhti\xc3\xb6n. H\xc3\xa4n teki siit\xc3\xa4 miljardiluokan yrityksen ja listautti sen Lontoon p\xc3\xb6rssiin. Yritys oli Britanniassa yksi sik\xc3\xa4l\xc3\xa4isen kasinotalouden symboleista: tuhannen punnan sijoitus yhti\xc3\xb6n osakkeisiin vuonna 1981 nousi parhaimmillaan yli miljoonan punnan arvoiseksi. Polly Peck oli yksi FTSE 100 -indeksin yhti\xc3\xb6ist\xc3\xa4. Se oli my\xc3\xb6s pohjois-Kyproksen merkitt\xc3\xa4vin ty\xc3\xb6nantaja, jonka hotellien ja mediayhti\xc3\xb6iden palveluksessa oli 10 prosenttia alueen ty\xc3\xb6voimasta. Alueen kansantuotteesta Polly Peck tuotti parhaimmillaan viidenneksen. V\xc3\xa4hitellen Asil Nadir omisti my\xc3\xb6s kartonkitehtaan Kyproksella, televisiotehtaan Turkissa, Pizza Hut -ketjun Britanniassa, Del Monten tuoretuoteyrityksen ja japanilaisen Sansui-\xc3\xa4\xc3\xa4nentoistomerkin._NEWLINE_Polly Peck ajautui selvitystilaan vuonna 1990 yhteens\xc3\xa4 550 miljoonan punnan veloista. Asil Nadirin oli m\xc3\xa4\xc3\xa4r\xc3\xa4 astua oikeuden eteen vuonna 1993, mutta h\xc3\xa4n pakeni kotiseudulleen Kyprokselle ja piileskeli siell\xc3\xa4 17 vuotta. H\xc3\xa4n palasi Britanniaan vuonna 2010 vakuuttuneena siit\xc3\xa4, ettei h\xc3\xa4nt\xc3\xa4 en\xc3\xa4\xc3\xa4 syytett\xc3\xa4isi. H\xc3\xa4net kuitenkin pid\xc3\xa4tettiin ja tuomittiin kymmenen vuoden vankeuteen vajaan 30 miljoonan punnan kavaltamisesta Polly Peckin konkurssin yhteydess\xc3\xa4.'